kardosdrur/scandi-wiki huggingface dataset:
Gammel Estrup, Danmarks Herregårdsmuseum

Gammel Estrup, Danmarks Herregårdsmuseum, er et kulturhistorisk museum der har til huse i hovedbygningen på herregården Gammel Estrup i Auning på Djursland. Museet udstiller herregårdskultur, og hovedbygningen er indrettet med rum i forskellige tidsperioder.

I de omkringliggende bygninger har det statslige Det Grønne Museum til huse.

Historie 
Familien Scheel havde ejet Gammel Estrup i flere hundrede år, men ved lensafløsningen i 1919 blev det klart, at man ikke kunne bevare herregården i slægtens eje. Ved den sidste greve Scheels død i 1926 skulle herregårdens værdi fordeles på de 11 efterladte børn, og den blev derfor solgt til Frederik Legarth. Størstedelen af inventaret blev ligeledes solgt på to auktioner, mens resten blev fordelt blandt børnene. Legarth boede dog i forvalterboligen og han solgte derfor hovedbygningen og parken til Valdemar Uttental til Løvenholm, der var greve Scheels svigersøn. 

Uttental oprettede et museum for herregårdskultur 29. januar 1930, kaldet Gammel Estrup, Jyllands Herregårdsmuseum. Man har siden forsøgt at genkøbe så meget som muligt af det originale inventar fra herregården. Museet ændrede navn til Gammel Estrup, Danmarks Herregårdsmuseum i 2018.

Udstillinger 
Siden midten af 00'erne er Gammel Estrups mange sale og gemakker blevet gennemrestaureret og nyformidlet, så man kan opleve indretning og boligstil for landets absolutte elite gennem århundreder

Museet er indrettet i hovedhuset, hvor man med forskellige interiører har indrettet rummene i forskellige tidsperioder. Udstillingen omfatter bl.a. porcelæn, gobeliner, malerier og møbler og omfatter renæssance, barok, rokoko og 1800-tallet.

Der findes et køkken og udstillinger for tjenestefolk og tyendet. Derudover er der skiftende specialudstillinger.

Referencer

Eksterne henvisninger 
 
 Gammel Estrup

Historiske museer i Danmark
Statsanerkendte museer i Danmark
Bygninger, konstruktioner og anlæg i Norddjurs Kommune
Museer etableret i 1930
The Spotnicks

The Spotnicks er en svensk musikgruppe, som blev dannet i 1961 i Göteborg. Sammen med The Shadows fra England og The Ventures fra USA er de blandt de mest fremtrædende instrumentale guitargrupper fra 1960'erne.

Historie 
1956: Bo Starander (11. marts 1942) og Björn Thelin (27. juni 1942) startede duoen The Rebels. 
1957: Rockgruppen Rock-Teddy and The Blue Caps blev dannet med Bo Winberg ( 27. marts 1939), Bo Starander og Björn Thelin.
1958: Gruppen The Frazers blev dannet af Bo Winberg sammen med Bo Starander, Björn Thelin og Ove Johansson.( 30. marts 1940) 
 1960: Gruppen blev professionelle 
1961: The Spotnicks blev dannet under stærk indflydelse af The Ventures. Navnet stammer fra det russiske ord sputnik. Bo Starander skiftede navn til Bob Lander.
 1961: plade debuterede  med The old spinning wheel.
1962: The Spotnicks medvirkede i tv-programmet Nya Ansikten fra Göteborg. De optrådte i rumdragter, som de havde lånt af Povel Ramel. Rumdragterne havde hjelme med antenner og fire arme. Det grundlagde The Spotnicks' rumimage, som holdt til de i 1966 fik nye kostumer, designet af Pierre Cardin.
1962: The Spotnicks' første LP udkom på Karusell. Den blev indspillet på 17 timer i London. Den blev ofte spillet på Radio Luxembourg, hvilket gjorde gruppen kendt i Europa. LP'en hedder Spotnicks in London, Out-a space.
 1962: Melodien Orange Blossom Speciale, gik ind på New Musial Express hitliste Top 50 i juni 1962, nåede en 29. plads og var på listen i 10 uger også melodien The Rocket Man lå i september på top 50, nåede en 38. plads og lå der i 9 uger.

Sound 

I starten var alle musikerne koblet til en fælles forstærker med en bashøjttaler på hele 30" fra Electrovoice. Det var et lydanlæg beregnet til biografer. Desuden var der 6 højttalere på 12" til det øvrige lydområde. Både forforstærkerne og udgangsforstærkeren var med vacuumrør.

Den specielle guitarlyd fik man frem ved at bruge knapperne på forstærkerne og guitarerne sammen med reverb og et hjemmelavet ekkosystem. Nu om dage bruger Bo Winberg også en digital kompressor til sin Fender Stratocaster, som er koblet til en Ampeg-forstærker. Bo og Bob bruger også en håndbygget rørforstærker, som kaldes Signature Bo Winberg.

The Spotnicks i Paris 
Bo Winbergs guitar havde en indbygget radiosender med modtager i forstærkeren, så han kunne spille trådløst. Da The Spotnicks indspillede en plade i Paris i 1963 ville en journalist prøve Bo Winbergs guitar. Det viste sig, at senderen brugte samme frekvens som politiradioen i Paris. Politiet sporede forstyrrelserne til studiet og fik senderen stoppet. Da nyheden nåede Sverige, var den blevet blæst op til, at studiet var blevet stormet af politi med maskinpistoler.

Musikgrupper fra Sverige
Antispinregulering

Antispinregulering (engelsk Traction Control System) er en elektronisk funktion på biler, som forhindrer hjulene i at spinne, når der ikke er nok friktion mellem underlag og dæk, for dermed at forbedre vejgreb og fremkommelighed.

Der findes flere typer antispinregulering, og hensigten er at overføre kraften til det hjul som har det bedste vejgreb, samt reducere på det/de som spinner.

Systemet blev først udviklet til Formel 1-biler, men er pr. 2011 almindelig i de fleste nye biler.

Nogle motorcykler er også begyndt at komme med antispinregulering.

Andre navne 
 ASR (Acceleration Slip Reduction/Anti Slip Reduction/Anti Spin Regulation)
 EDS (Electronic Dynamic System)
 ETS (Electronic Traction System)
 TC (Traction Control)

Se også 
 ABS-bremser
 Elektronisk stabilitetsprogram

Køretøjsteknologi
Stenalt (flertydig)

Stenalt kan henvise til:

Stednavne i Danmark
 Stenalt (Verninge Sogn) – en bebyggelse i Verninge Sogn, Assens Kommune
 Stenalt (Ørsted Sogn) – en bebyggelse, et ejerlav og en landbrugsejendom i Ørsted Sogn, Norddjurs Kommune

 Andet
 Stamhuset Stenalt
Litra F (flertydig)

Litra F har flere betydninger:

 Litra F 61-61 – en serie godstogslokomotiver leveret til Jysk-Fyenske Jernbaner i 1873 og senere ombygget til rangerlokomotiver hos DSB
 Litra F – en serie rangerlokomotiver leveret til DSB mellem 1898 og 1949
 Litra F 428-235 – en serie rangerlokomotiver, også kendt som "høj F", leveret til DSB mellem 1918 og 1920
Steve Jackson (forfatter)

Steve Jackson (født 20. maj 1951) er en britisk forfatter og spildesigner, som var med til at grundlægge Games Workshop. Han deler navn med den amerikanske spildesigner Steve Jackson, som ejer Steve Jackson Games.

Forfattere fra Storbritannien
Knut Bohwim

Knut Gudbrand Andreas Bohwim (født 12. marts 1931 i Oslo, død 16. juni 2020 sammesteds) var en norsk skuespiller, produktionsleder og instruktør, som var mest kendt for at have instrueret de fleste norske film om Olsenbanden.

Bohwim debuterede som pianospillende i filmen Bedre enn sitt rykte fra 1955, men blev derefter reklamefilmproducent. Da Teamfilm startede i 1962 var han produktionsleder på deres første film Operasjon Løvsprett som blev en kassesucces. Da Teamfilm besluttede sig for at lave den danske Olsen-banden i en norsk udgave blev det starten på en lang række successer med Knut Bohwim som instruktør. Selv om kritikerne slagtede Olsenbanden–filmene, blev de elsket af publikum og folk strømmede til de allerfleste. Bohwim instruerede 12 af de 14 Olsenbande-film. I den ene af filmene han ikke instruerede, Olsenbanden og Dynamitt-Harry, spillede han bankrøver.

Knut Bohwim havde som mål at underholde publikum, og bedømt efter filmenes besøgstal opnåede han dette.

Filmografi

Som instruktør 
 1999 − Olsenbandens siste stikk
 1992 – Ute av drift
 1984 – ...men Olsenbanden var ikke død!
 1982 – Olsenbandens aller siste kupp
 1981 – Olsenbanden gir seg aldri!
 1980 – Vi spillopper
 1979 – Olsenbanden og Dynamitt-Harry mot nye høyder
 1979 – Olsenbanden + Data-Harry sprenger verdensbanken
 1978 – Olsenbanden og Dynamitt-Harry på sporet
 1976 – Olsenbanden for full musikk
 1975 – Tut og kjør
 1975 – Glade vrinsk
 1975 – Olsenbanden møter Kongen & Knekten
 1973 – Olsenbanden og Dynamitt-Harry går amok
 1973 – Kjære lille Norge
 1972 – Olsenbanden tar gull
 1970 – Skulle det dukke opp flere lik er det bare å ringe...
 1969 – Olsen-banden
 1968 – Sus og dus på by'n
 1967 – Det største spillet
 1964 – Operasjon Sjøsprøyt

Som skuespiller 
 1999 – Olsenbandens siste stikk – Sig selv
 1984 – ...men Olsenbanden var ikke død – Parkeringsvagt
 1982 – Olsenbandens aller siste kupp – Fængselspsykolog
 1981 – Olsenbanden gir seg aldri – Vagt
 1979 – Olsenbanden og Dynamitt-Harry mot nye høyder – Pilot
 1978 – Olsenbanden + Data-Harry sprenger verdensbanken – Mand med stor last på taget
 1977 – Olsenbanden og Dynamitt-Harry på sporet – lokomotivfører
 1974 – Olsenbanden møter Kongen & Knekten – politikonstabel
 1973 – Olsenbanden og Dynamitt-Harry går amok – forskellige politikonstabler
 1970 – Olsenbanden og Dynamitt-Harry – Vellykket bankrøver
 1969 – Olsenbanden operasjon Egon – Nysgerrig mand
 1955 – Bedre enn sitt rykte – Jazz-pianist

Som produktionsleder 
 1974 – Under en steinhimmel
 1973 – Jentespranget
 1966 – Hurra for Andersens
 1964 – Nydelige nelliker
 1963 – Elskere
 1963 – Vildanden
 1962 – Operasjon Løvsprett

Familie 
 Far til forfatter Alexia Bohwim.

Referencer

Eksterne henvisninger 
 

Skuespillere fra Norge
Instruktører fra Norge
Personer fra Oslo
Olsenbanden (Norge)
Olympia London International Horse Show

Olympia London International Horse Show er et af de største årlige ridestævner i Storbritannien. Mange af verdens bedste ryttere deltager i stævnet, heriblandt Ellen Whitaker og Tim Stockdale m.fl.

Stævnet afvikles på Olympia exhibition centre i London.

Olympia fejrede 100 års jubilæem i 2007 som et af de ældste ridestævner. I 2010 omfattede stævnet World Cup i Ridebanespringning og dressur.

Noter

Eksterne links 
 Olympia Horse Show Website

Ridebanespringning
Dressur
Sportskonkurrencer
Håret visse

Håret visse (Genista pilosa) er en halvbusk med en opstigende og udspærret vækst. Arten er knyttet til magre, sandede jorde. Den er lettest at finde i Vestjylland, noget mere sjælden i Østjylland og på Fyn, og helt manglende i Østdanmark.

Kendetegn 
Håret visse er en halvbusk med en åben og krybende til opstigende vækstform. Alle dele af planten, stængler, blade, blomster og bælge, er hårede. Stænglerne er furede, og bladene sidder spredt. De er omvendt ægformede med hel rand. Oversiden er mørkegrøn, mens undersiden er lyst grågrøn. Blomstringen foregår i maj-juli, hvor man finder blomsterne siddende enkeltvis eller få sammen fra bladhjørnerne. Blomsterne er 5-tallige og uregelmæssige (som det er sædvanligt hos bælgplanterne) med gule kronblade. Frugterne er bælge med nogle få frø.

Rodsystemet består af en lodret jordstængel, der er forlænget i en dybtgående pælerod, som bærer de forholdsvist få siderødder.

Planten når en højde på ca. 25 cm og en kronebredde på ca. 50 cm.

Hjemsted 

Håret visse er naturligt forekommende i Central- og Sydeuropa. Arten har sin nordvestlige grænse i Danmark, hvor den findes hist og her i Vestjylland, sjældnere i Østjylland og på Fyn, men slet ikke i de østlige landsdele. Arten er knyttet til lysåbne voksesteder med en udpint, sandet jordbund, og den er karakterplante for naturtypen Visse-indlandsklit. I Znojmobakkerne, umiddelbart nord for Tjekkiets grænse til Østrig, er der opstået sletter langs floderne Dyje, jihlávka, Rokytná og Oslava. På de mest tørre steder, dvs. øverst på de sydvendte dalsider, findes kratagtige egeskove, og her vokser arten sammen med bl.a. avnbøg, blåmunke, almindelig engelsød, svalerod, bakkemysike, bjergmandstro, bredbladet timian, bølget bunke, cypresvortemælk, farvevisse, fåresvingel, grenet edderkopurt, gul løg, hedelyng, jordstar, kantet konval, karteusernellike, lægeærenpris, nordisk radeløv, prikbladet perikon, seksradet stenurt, skovfyr, skovkløver, tidlig timian, vellugtende gulaks, vintereg og ædelkortlæbe

Galleri

Note 

Gule blomster
Tørketålende planter
Visse
Zeustemplet (Olympia)

Zeustemplet i Olympia var et tempel fra oldtidens Grækenland i Elis til ære for Zeus. Det blev opført i perioden 472-456 f.Kr. og var arketypen på et græsk tempel efter dorisk orden. Templet indeholdt Zeusstatuen i Olympia, et af den antikke verdens syv underværker.

Se også
 Templet for den Olympiske Zeus - tempelruin i Athen

Bygninger, konstruktioner og anlæg i Grækenland
Antikkens græske arkitektur
Olympia London

Olympia er et messe- og konferencecenter i West Kensington i London. Olympia åbnede i 1886 under navnet National Agricultural Hall. Centret kaldte sig herefter 'Olympia'.

Bygningen er opført af industrimagnaten Andrew Handyside fra Derby og dækker et areal på 16.000 m². 'The Grand Hall' måler 140 meter i længden og 250 meter i bredden, og var ved opførslen den største bygning i England alene med et spænd af glas og stål.

Bygningen indeholder nu fire messehaller og et konferencecenter. Messehallerne er Olympia Grand (19.325m²), Olympia National (8.730m²), Olympia Central (tidligere Two) (7.850m²) og Olympia West (7.688m²). Centret drives af EC&O Venues, der også driver Earls Court Exhibition Centre.

Olympia afvikler det traditionsrige årlige Olympia London International Horse Show.

I januar 2013 skiftede Olympia navn til Olympia London.

Noter

Eksterne links 

 Olympia London website The Olympia London website

Bygninger, konstruktioner og anlæg i London
Messe- og kongrescentre
Olympia Looping

Olympia Looping er en flytbar stålrutsjebane bygget af Anton Schwartzkopf. Det er den største flytbare rutsjebane i verden og den eneste med fem loops. Den bruges til en række festivaler i Tyskland, heriblandt til Oktoberfesten, hvor den første gang blev præsenteret i 1989. Den har navn efter de fem loops, der er udformet, så de ligner de olympiske ringe.

Rutsjebaner
Bygninger, konstruktioner og anlæg i Tyskland
Melissos

Melissos fra Samos (; fl. 5. århundrede f.v.t.) var det tredje og sidste medlem af den oldgamle skole for eleatisk filosofi, hvis andre medlemmer var Zenon og Parmenides. Der vides ikke meget om hans liv, bortset fra at han var chef for den samiske flåde under den samiske krig. Melissos' bidrag til filosofien var en afhandling af systematiske argumenter, der understøtter eleatisk filosofi. Han argumenterede ligesom Parmenides for at at virkeligheden er ugenereret, uforgængelig, udelelig, uforanderlig og ubevægelig. Desuden søgte han at bevise, at virkeligheden er fuldstændig ubegrænset og uendeligt udstrakt i alle retninger; og da eksistensen er ubegrænset, må den også være én.

Liv 

Der er ikke meget information tilbage om Melissos' liv. Han kan have været født omkring år 500 f.v.t.; datoen for hans død er ukendt. Den lille smule, der vides om han, hentes for det meste fra en lille passage i Plutarchs værk Perikles' Liv. Han var også chef for den samiske flåde under den samiske krig, og besejrede Perikles og den athenske flåde i 440 f.v.t.. Plutarch hævder, at Aristoteles siger, at Melissos også havde besejret Perikles i et tidligere slag. Plutarch forkaster i sin Themistokles' Liv Stesimbrotos' påstand om, at Melissos blev respekteret højt af Themistokles, og hævede, at han forveksler Temistokles og Perikles. Melissos blev anset for at hæve været Parmenides' elev og Leokippos' lærer; dog bør man må betragte sådanne påstande med en rimelig skepsis.

Referencer

Eksterne henvisninger 
Melissos' fragmenter ved demonax.info

Førsokratikere
Oldgræske filosoffer
Tjek fødsels- og dødsår
Samos
Olympia (arena)

Olympia er et fodboldstadion i Helsingborg. Stadion er hjemmebane for Helsingborgs IF og Ängelholms FF (fra sæsonen 2014). Stadion er ejet af Helsingborg kommun. Olympia er et af de ældste stadions i Sverige, hvor stadionet blev anlagt i 1898. I 2007 blev græsplænen renoveret. Der blev afviklet VM i fodbold 1958 på Olympia.

Publikumrekord på stadion er 26.154, sat i 1954 i en kamp mellem Helsingborgs IF og Malmö FF. Efter ombygning i og reduktion af kapacitet er rekorden 17.275 sat i 1993 i en kamp mellm Helsingborg og IFK Göteborg.

Eksterne henvisninger 

 Om Olympia på HIF's hjemmeside 

Fodboldstadioner i Sverige
Olympia's Tour

Olympia's Tour er et etapeløb i cykling, der afholdes årligt i maj i Holland.

Løbet blev første gang kørt i 1898, dog på dette tidspunkt som et endagsløb. Fra 1909 blev det et etapeløb, som dette år bestod af tre etaper. Løbet blev gentaget året efter, men dernæst blev det først afholdt igen i 1927. Næste gang, det blev afholdt, var i 1955, hvorpå det er blevet afholdt hvert år siden, bortset fra 2001, hvor det blev aflyst på grund af et mund- og klovsygetilfælde.

Vindere 

Cykelløb i Holland
Etableret i 1898
Ponyvogn

En ponyvogn er en mindre hestevogn med et tværvendt sæde foran og bagi med to langsgående sæder. Bagi sidder de fire til seks personer med front mod hverandre. Foran sidder kusken og et par pasagerer med front i kørselsretningen. Ponyvognen har fire hjul og kan trækkes af én eller to heste. De forreste hjul drejer med hesten(ene).

Hestevogne
Olympia Brown

Olympia Brown (5. januar 1835 - 23. oktober 1926) var en amerikansk kvindesagsforkæmper. Hun anses for at være den første kvinde, der tog eksamen fra et teologisk fakultet på et universitet, St. Lawrence University. Desuden regnes hun også for at være den første kvinde, der beklædte en fuldtidsstilling som præst. Hun havde gode taleregenskaber og en brændende tro på kønnenes ligestilling, så hun blev en af Susan B. Anthonys nære samarbejdspartnere i den tidlige kvindesagskamp.

Kvinderetsforkæmpere
Præster fra USA
Personer fra Michigan
Santorini Lufthavn

Santorini Lufthavn  er en international lufthavn på den græske ø Santorini. Den er beliggende på den østlige del af øen, umiddelbart nord for landsbyen Kamari, helt ud til havet. Santorini er en af få øer i Kykladerne, som har en hovedlufthavn.

Lufthavnen bruges primært til chartertrafik med europæiske turister.

Historie 
Lufthavnen er siden 1972 blevet benyttet til både militær og civil lufttrafik, efter at det græske luftvåben gav tilladelse hertil. 

Forpladsen til fly er oplyst men relativt lille, da kun seks passagerfly kan stå parkeret på samme tid. I 1989 blev der opført en lufthavnsterminal, som indeholder rejsebureauer, små restauranter, biludlejning, luftfartsselskabers kontorer samt en taxfree-butik.

Ud over den aktive start- og landingsbane 16L/34R, ligger der umiddelbart vest for, bane 16R/34L, som er lukket og kun bruges som rullevej.

Det græske selskab Aegean Airlines er eneste flyselskab med regelmæssig rutetrafik. Lufthavnen benyttes mest i sommerperioderne til charterfly, som flyver europæiske turister ind til øen.

Eksterne henvisninger 

 Santorini Lufthavns officielle hjemmeside   

Lufthavne i Grækenland
Etableret i 1972
Lufthavn
HF

HF har flere betydninger:
 Højfrekvens:
 Højfrekvens (radiofrekvens) - radiofrekvenser; 3 kHz til 300 GHz.
 Højfrekvens (3 MHz - 30 MHz) - kortbølger.
 Højere forberedelseseksamen – et studieforberedende ungdomsuddannelse
 Haveforening – sammenslutning af haveejere
 Holdfællesskab
 Hydrogenfluorid – kemisk forbindelse. En vandig opløsning af hydrogenflourid benævnes flussyre.
 Hf-forkobling også kaldet Gasudladningsrør forkobling.

Se også 
 HF-effektforstærker
Olympia Fulvia Morata

Olympia Fulvia Morata (født 1526, død 26. oktober 1555) var en italiensk lærd. 
Hendes far havde tidligere undervist prinserne i hertug-familien Este og omgikkes de mest lærde mænd i Italien. Hun voksede op i en atmosfære af klassisk lærdom og mestrede som tolvårig både græsk og latin. I denne alder blev hun kaldt til Este-familiens hof for at være ledsager og instruktør for den yngre men lige så begavede Anna d'Este, datter af Renata, hertuginde af Ferrara. Som teenager underviste Olympia i Cicero og John Calvins værker.

I 1546 forlod Olympia hoffet for at tage sig af sin døende far, og efter dennes død påtog hun sig uddannelsen af sine søskende. Inden sin død havde faren konverteret til protestantisme og Olympia selv fulgte Luthers og Calvins doktriner.
Da hun vendte tilbage til hoffet var Anna d'Este blevet gift med Frans, hertug af Guise og det efterlod Olympia isoleret. Hun brugte sin tid på at studere filosofi og korresponderede med Gasparo Sardi, som tilegnede sin De Triplici Philosophia til hende.
Olympia blev i slutningen af 1550 gift med en ung medicin- og filosofistuderende, Andreas Grundler af Schweinfurt i Bayern. Hun fulgte sin mand til hans fødeby, hvor han var blevet udpeget til læge for den spanske garnison. Under et plyndringstogt indtog Albrecht af Brandenburg byen, som derefter blev belejret af protestanterne. Albrecht valgte at evakuere byen, og Olympia og hendes mand flygtede til Heidelberg, hvortil de ankom i 1554. Her havde Erbach-familiens indflydelse bevirket, at der var en undervisningsstilling i medicin til Grundler. 
Olympia Fulvia Morata døde i oktober 1555 som følge af en sygdom, hun havde pådraget sig under belejringen af Schweinfurt,

Referencer 

Personer fra renæssancen
Kvinder i renæssancen
Personer fra Ferrara
Olympia (Manet)

Olympia er et maleri af Édouard Manet, først udstillet på Salonen i Paris i 1865. Billedet forestiller en nøgen kvinde, der ligger på en seng og får overrakt en buket blomster af en sort tjenestepige. Værket skabte chok og furore, idet kvinden kigger direkte på beskueren og i øvrigt er forsynet med genstande, der definerer hende som prostitueret. Maleriet er 130,5 × 190 cm og blev malet i 1863. Det blev erhvervet af den franske stat i 1890 efter en offentlig indsamling, hvis initiativtager var Claude Monet. Det er nu udstillet på Musée d'Orsay i Paris. 

Malerier fra 1863
Malerier af Édouard Manet
Niederaussem Kraftværk

Niederaussem Kraftværk () er et tysk brunkul-fyret kraftværk i den nordlige del af byen Bergheim, der ligger i Nordrhein-Westfalen. Værket ejes af RWE. Det består af ni enheder, som blev bygget mellem 1963 og 2003. Det har en samlet kapacitet på 3.864 MW og en nettokapacitet på 3.627 MW.

Ifølge undersøgelsen Dirty Thirty, der er udgivet af Verdensnaturfonden (WWF) i maj 2007, er kraftværket det tredje værste i Europa, hvad angår forholdet mellem energieffektivitet og CO2-udledning.

Historie

Begyndelsen 
I efteråret 1960 påbegyndtes anlægsarbejdet for enhederne A og B (150 MW). Placeringen blev valgt på grund af muligheden for udvidelser. Der lå tillige en stor forekomst af brunkul sydvest for området (Garzweiler). Før de første enheder stod færdig, begyndte anlægsarbejdet af den første 300 MW enhed. Den stod færdig i sommeren 1965. Mellem 1968 og 1971 blev værket udvidet med yderligere tre enheder, der indholdte en ny og forbedret teknologi. I 1974 stod to 600 MW-enheder klar, og det medførte at værket samlede kapicitet. I 1974 var den samlede kapicitet på 2.700 megawatt.

1990'erne 
I midten af 1990'erne var produktionen igen steget. Stigende miljøkrav pressede værket, der i 1986 måtte anlægge et røgrensningsanlæg. I 1988 stod dette anlæg færdigt. Røggasserne ledes ind i anlægget, hvor det renses i en kalkvands-blanding. Den rengjorte - og afkølede - udstødningsgasser varmes op til 75° C og derefter sendt ud via de store skorstene. Ved rensningen produceres gips.

1997- 
Mellem 1997 og 2002 begyndte et nyt kapitel på kraftværket, idet der blev indviet en ny enhed, der med ny teknologi havde en langt højere virkningsgrad (43%) end de andre enheder (ned til 31%). Enheden har kapacitet på 1.012 MW, hvilket gør den til mest moderne brunkul-enhed i verden. RWE har investeret € 1.200 mio. i projektet. Udover den nye enhed med en højde på 172 m, er der bygget verdens næsthøjeste køletårn på 200 m. Med denne udvidelsen blev kraftværket det største og mest moderne kulfyrede kraftværk i verden. Den officielle åbning fandt sted i sommeren 2002, hvor daværende ministerpræsident i Nordrhein-Westfalen Wolfgang Clement og daværende forbundskansler Gerhard Schröder bistod denne.

Siden 21. juli 2006 har RWE brugt € 40 mio. på en pilot-anlæg, der skal udvikle tørreprocessen af rå brunkul. Det er håbet, at den samlede virkningsgrad på brunkul kan øges til 50 %.

Den 9. juni 2006 udbrød der brand i enhed H.

Referencer 

Kulfyrede kraftværker i Tyskland
RWE
Haga (Uppland)

Haga er en landsby i Enköpings kommun i Uppsala län i Uppland,  Sverige. I 2005 havde landsbyen 236 indbyggere. Haga ligger ved Haga Slot, nogle kilometer syd for  Enköping.

Byer i Enköpings kommun